Anderson haal sy 1ste halfeind van 2021 | Netwerk24
16 Julie 2021 11:42
Suid-Afrika se Kevin Anderson het met 20 kishoue sy eerste tennis-halfeindronde van die jaar gehaal.
Die 35-jarige Anderson het Donderdag die eerste stel teen Jack Sock verloor maar herstel om die Amerikaner, wat in sy eerste toernooi vanjaar gespeel het, met 6-7(5), 6-2, 6-4 in die Hall of Fame-ope in Newport, Rhode Island, te klop.
Kevin Anderson vroeër in aksie op Wimbledon. Foto: Getty Images
Anderson se vorige halfeindstryd was verlede jaar in Oktober in Wene.
Sock is soos Anderson 'n voormalige top-tien-speler wat soos die Suid-Afrikaner ná beserings op die wêreldranglys teruggesak het.
Anderson het met dié sege gewys dat hy ver beter is as wat sy huidige ranglysposisie aandui.
"Ek moes diep delf. Dit was 'n baie fisieke wedstryd en dit was heelwat warmer vandag.
"Ek dink ek het my taak goed verrig en hard baklei vir elke punt. Gelukkig kon ek aan die einde 'n manier vind om deur te kom," het Anderson agterna gesê.
Die Suid-Afrikaner, agtste gekeurde, sal Saterdag in die halfeindstryd van dié grasbaantoernooi teen die eerste gekeurde, Alexander Bublik van Kazachstan, speel.
Dit is sy eerste wedstryd teen Bublik.
Bublik beleef met 26 seges vanjaar sy beste seisoen nog op die baan.
Hy het verlede jaar die eindstryd in Newport gehaal en sal hoop om nou vir sy eerste titel as 'n beroepspeler 'n stap verder te gaan. – Sportredaksie, atptour.com